**绝句**

唐·杜甫

两个黄鹂鸣翠柳，一行白鹭上青天。

窗含西岭千秋雪，门泊东吴万里船。

**寄綦毋三**

唐·李颀

新加大邑绶仍黄，近与单车向浴阳。

顾盻一过丞相府，风流三接令公香。

南川粳稻花侵县，西岭云霞色满堂。

共道进贤蒙上赏，看君几岁作台郎。

**安仁道中**

宋·陆游

其一

千古临邛路，飘然偶独游。

病身那迫老，远客更禁秋。

水退桥未葺，渡闲船自流。

飞腾付年少，回首思悠悠。

其二

三驿未为远，衰翁愁出门。

贪程多卒卒，失眠每昏昏。

天大围平野，江回隔近村。

何时有余俸，小筑占云根。

**夜宿鹤鸣山**

宋·陆游

西游万里已关天，采药名山亦宿缘。

老柏干霄如许寿，幽花泣露为谁妍？

苔黏石磴扪萝上，灯耿云房扫榻眠。

安得仙翁索米术，一生留此弄寒泉。

原注：山，盖张天师学道之地。索米，谓五斗米法。

**书寓舍壁**

宋·陆游

落佩颓冠惯放慵，经旬寓馆古临邛。

西偏取路横穿竹，北向开门倒看松；

醉后蹇驴归薄暮，闲来支枕睡高春。

鹄鸣山谷曾游处，剩欲扶犁学老农。

**平云亭**

宋·陆游

满榼香醪何处倾？金鳖背二得同行。

天垂绿野三边尽，云与朱栏一样平，

烟树微茫疑误墨，风松萧瑟有新声。

黄花未吐无多憾，也胜湘累拾落英。

**平云亭二首**

宋·范镇

半日兰溪隐，春云蕙帐眠；

定应猿鹤怪，归去执驴鞭。

磴道虽云险，肩與亦可行；

坐来知日永，立处与云平。

**春日游平云亭**

清·宋载

山亭山挹与云平，斜径遥穿杖策行。

绿盖缓扶迟日丽，碧虚翠落午风清；

偶缘放眼留春赏，特倩闲踪写宧情。

催动疏钟花外转，恰随归骑度烟轻。

**春日游平云亭**

清·胡元树

晋原城里杏花残，城北山亭宿草寒。

乱石堆云愁粉蝶，长松拂宇映青鸾，

置身霄汉星辰近，放眼河山天地宽。

乘兴不知归路远，晚烟断月露初转。

**平云亭**

清·陈钟祥

层峦依县郭，高槛势凌空，

烟井微茫外，山川平远中。

白云三面尽，碧树半窗通，

当日凭临处，高吟怀二公。

**高秋亭**

宋·陆游

三日山中醉复醒，径归回首愧山灵，

从今借取观书眼，长看天西万叠青。

**蓝逆退后登平云亭**

清·傅衡

犹有阑干相翠云，徜徉不是范忠文。

胸浇块磊一杯酒，鬼唱诗篇几处坟，

枯木寒烟余鸟径，孤城落日乱鸦群。

可堪风雨飘摇后，父老相逢说楚氛。

**题邛州南津胜因院亭子**

宋·陆游

南江平无风，如镜新拂拭。

渔舟不点破，潋潋千倾碧。

栏干西北角，云散山拿出；

披沲竞南走，翠入窗户窄。

江南不世情，作意娱此客。

岂无樽中酒，豪饮非宿昔。

明当还成都，层土埋马迹。

后岩在眼中，飞去无羽翼！

**拜赵顺平侯墓（以下七律）**

清·王求士

公随汉去千余载，石碣长留汉篆文。

王室偏安亦定数，常山应运信殊勋；

星罗雾岭横神胆，水下岷江报国心。

萧瑟秋风还憾否？于今长坂寂无人。

**谒汉赵顺平侯墓**

清·宋载

虎将群推汉代良，屏山䢺水共苍泱。

祚延后主身怀蜀，威振高风胆自张；

自昔旌旗悬细柳，手今烟雨锁垂杨。

我来酹酒凭空望，独把勋名吊夕阳。

**安仁道中早行**

宋· 文同

行马江头未晓时，好风无限满轻衣。

寒蝉噪月成番起，野鸭惊沙作队飞。

揭揭酒旗当岸立，翩翩渔艇隔湾归。

此间物象皆新得，须信诗情不可违。

**晋原八景诗八首**

清·宋载

凤凰鲸柏

紫柏森森不计年，凤凰遥度暮山烟。

公余拾翠春相问，欲向骑鲸上九天。

虎跳䣢河

跳波谁把迹空留，䣢水闲寻虎渡头。

薄宦恰随吟兴远，因风直到暮烟秋。

雾中月池

水净无尘映碧空，遥从绝顶落高风。

秋光夜散香随雾，尽入清池照月中。

鹤鸣双涧

双涧风高幻影疏，数声玄鹤彻寒渠。

丹成自昔人仙去，几度烟霞寄碧虚。

（旧传石鹤鸣则神仙出昔广成于张道陵张三丰俱修成于此）

斜江晚渡

临津风絮夕阳天，残照随流半系船。

欲向斜江见图画，一帆人渡绿杨烟。

洞口烟霞

翠峦倒影吐清流，洞口风花香暗浮。

水浸霞红烟带绿，诗囊添得宦中游。

甘泉笻竹

槭槭微风缕缕烟，幽篁次第溯甘泉。

昔经汉使遗栽后，曾说新枝与岁迁。

（旧传岁生孤竹一竿新者解箨则旧者无存）

高堂圣灯

不息传灯照未穷，高堂闪闪集因风。

夜来取次凭虚望，多少烟山鎖落红。

**咏县八景**

陈国炎

鹤鸣双涧

鹤鸣古刹柏森森，两涧潺潺远近闻。

直透龙泉双洞井，从来泾滑总分明。

虎跳䢺河

一声长啸树生风，猛虎腾江气势雄。

岩畔相传留爪印，游人到此觅遗踪。

雾钟明月

佛教南传第一山，文光胜地古今传。

碧空灿月亭间照，水底仙池别洞天。

洞口烟霞

雾绕烟霞紫气蒸，孤峰倒影似孪生。

轻舟划破平湖水，洞口曾听石马鸣。

甘泉邛竹

甘泉净士每逢春，岁出幽篁只一根。

遐迩驰名邛竹杖，千年轶事远传闻。

凤凰鲸柏

千寻古柏欲遮空，四季长青一巨篷。

日落红霞铺满树，金碧辉煌映苍穹。

斜江晚渡

万籁无声夜幕临，星星渔火若流萤。

斜江渡口人难过，徬岸孤舟蒿自横。

高堂圣灯

日落高堂亮圣灯，流光闪烁照凡尘。

虚传事实难于辦，留与后人自有评。

**大邑八景新咏**

黄世明

一、高堂神灯

金石古碑寺院新，参天老柏接星辰。

神灯高照千秋岁，信女痴男拜佛身。

二、洞口烟霞

翠巘苍崖瑷毽纱，涟漪日照雁行斜。

何曾听得马嘶叫，鹦话鹃鸣小院家。

三、斜江晚渡

官津柳絮仍依然，一道飞虹南北道。

摆渡舟人何处觅？ 夕阳垂钓水中天。

四、甘泉筇竹

拄杖邀朋吉地游，甘泉筇竹长池头。

幽篁气节依然在，傲雪凌霜几劲道。

五、虎跳䢺河

䢺水湍流虎跳河，尚留爪印一双窝。

萦怀雅兴诗魂远，月影溪风听婆姿。

六、雾中月池

绝顶高秋景色佳，善功德水映飞霞。

波光撸动欢歌语，入浴清池逐浪花。

七、鹤鸣双涧

潜通地骨透龙泉，双洞鹤鸣汇百川，

创教张陵修道院，籍居胜地炼成仙。

八、凤凰鲸柏

紫柏千寻欲破天，凤笙渺渺醉霞烟，

阀余春绿登名地，梦想骑鲸折桂圆。

**题鹤鸣山**

五代·杜光庭

五气云龙下太清，三天眞客已功成。

人间回首山川小，天上凌云剑佩轻。

花拥石坛何寂寞，草平辙迹自分明。

鹿裘高士如相遇，不待岩前鹤有声。

**书鹤鸣画壁**

宋·文同

天气阴阴别作寒，夕阳林下动归鞍。

忽闻人报后山雪，更上上清宫上看。

**题鹤鸣化上清宫**

宋·文同

祕宇压孱颜，飞梯上屈盘。

清流抱山合，乔树夹云寒。

地古芝英折，岩秋石乳乾。

飙轮游底处，空自立层坛。

**鹤鸣山怀古**

明·逸名

羽士全真地，轩皇访道年。

山川占旺气，楼阁锁云烟；

树老曾栖鹤，坛空几会仙？

鼎湖今已远，双洞自潺潺。

**鹤鸣观**

明·王焱

重过招提宿，心清洗俗尘。

花香风送远，凉气雨添新；

西笠山中路，东林社里人。

白云千万顷，只与老僧邻。

**杂感二首**

明·刘养贞

雪拥岷山近故乡，雾中隐隐见华阳；

盛朝若间神仙迹，鹤鸣峰头蘸玉皇。

身藏千尺古岩丹，门对龙鳞万树杉；

惯与松涛作同响，兴来真欲挂云帆。

**张三丰八卦亭(在鹤鸣山后)**

清·李元植

隐仙长放水云坳，八卦亭中万象包。

直取先天排气候，独寻僻地玩羲文。

百围大木曾亲种，一孔元关许共敲。

欲领阴阳参造化，客来好与鹤同巢。

**天谷洞怀古**

清·刘光津

鸿濛一窍接长生，张老来时石鹤鸣。

绝地通天仙客路，穿云裂石洞箫声；

窈冥内有琼扉影，清净中无世俗情。

欲炼大丹须此地，何人得似杜东瀛。

注：唐杜光庭炼丹于此。

**鹤鸣双涧**

清·宋载

双涧高风幻影疏，数声元鹤彻寒渠；

丹成自昔仙人去，几度烟霞寄碧虚。

**晋原八景之四(鹤鸣双涧)**

清·宋载

双润泉流不断声，冷冷漱玉耳边清；

我来何处寻仙迹，夜静山空双鹤鸣。

**晋原即事(之五)**

清·缪廷祺

云山环北郭，犹似望青城。

游迹羁鸿印，仙踪证鹤鸣；

梦游尘外境，身似雾中行。

名利浮沉苦，安能了此身。

**游鹤鸣山即景**

清·李惺

头上云销目己喧，脚跟泥滑露犹繁，

乖龙化石余鳞甲，小鸟吟风妙语言；

种得树多无空地，摘来茶嫩是初番。

山居似此庸非福，羡尔园翁占一园。

**暮宿鹤鸣道院**

清·牟廷露

万籁杳然寂，宵深客思柔。

疏钟来野寺，幽梦入渔舟；

月小星争亮，溪多水乱流。

欲知世外意，天地一浮鸥。

**题兜率寺**

宋·文同

薄领迷人喜暂闲，聊寻古寺陟孤峦。

柏藏一径中间窄，云敛千峰四面宽；

远目已将飞鸟过，寸心更乞老僧安。

若为借得禅房宿，卧看龛灯一点残。

（文同字与可，四川盐亭县人，北宋文学家，画家。历官邛州、洋州、知州，皇祐年间摄大邑县令，善画墨竹，著有《丹渊集》。）

**高堂山兜率寺**

宋·文同

孤绝不可状，此山余旧闻。

因官多暇日，与客到云深；

门外一尘断，座中千里分。

劳生当自去，缭绕下西曛。

**游白岩寺二首（七律）**

清·敖立榜

桃花流水此中寻，绀宇珠宫锁绿阴。

一幅烟岚新画本，千秋雪岭旧丛林，

鹤归月照禅心静，龙去云迷洞口深。

无限诗情来眼底，呤余默坐听钟声。

洁白如斯亘古今，天然一片映冰心。

偶来瑶岛上头上，宛坐琼林深处深；

杏恰垂银光灿灿，松疑嘎玉响沉沉。

四围画意窗含雪，那许红尘半点侵。

注：寺前银杏数十株，大者合抱，结实累累如贯珠，色白于银，可玩也。

**宿白岩寺**

清·敖立榜

石证三生记否曾？清霄静话共山僧。

味尝苦茗新泉煮，韵歇乔松夜籁澂，

偶卧禅房思出世，遥窥佛座欲无灯。

空山不听更筹报，枕上鸡鸣日己升。

**又于韦处乞大邑瓷碗**

唐·杜甫

大邑烧瓷轻且坚，扣如哀玉锦城传。

君家白碗胜霜雪，急送茅斋也可怜。